Document ID: 32004D0110

32004D0110
L 032/18
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 29 януари 2004 година
относно мерките за оценка на риска от наличие на остатъчни количества от спонгиформна енцефалопатия по говедата в продукти, получени от животни от рода на едрия рогат добитък, и за финансовата подкрепа от Общността за прилагане на мерките за оценка на риска от наличие на остатъчни количества спонгиформна енцефалоатия по говедата в продукти, получени от животни от рода на едрия рогат добитък
(нотифицирано под номер С(2004) 132)
(2004/110/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Решение 90/424/ЕИО на Съвета от 26 юни 1990 г. относно разходите във ветеринарната област (1), и по-специално членове 19 и 20 от него,
като има предвид че:
(1)
Съгласно Решение 90/424/ЕИО Общността трябва да предприеме научни мерки, необходими за усъвършенстването на ветеринарното законодателство на Общността.
(2)
Необходимо е да се извърши количествена оценка на риска от остатъчни количества от спонгиформна енцефалопатия по говедата (СЕГ) в желатин, лой и дикалциум фосфат, добити от говежди кости, лой от мастни тъкани и лой от текущо преработени смеси от тъкани. Методологията за оценка е възприета от бившия Научен ръководен комитет по време на неговите заседания от 12 и 13 септември 2002 г.
(3)
Предприетата понастоящем работа по оценка на риска от остатъците на СЕГ следва да бъде актуализирана с оглед на новите научни факти.
(4)
Кръстосано заразяване с хранителни вещества, съдържащи животински протеини, предназначени за непреживни животни, се счита за основен източник на СЕГ инфекцията, след въвеждането на забраната за храни за преживни животни през 1994 г. Регламент (ЕО) № 999/2001 на Европейския парламент и на Съвета от 22 май 2001 г. относно определяне на правила за превенция, контрол и ликвидиране на някои трансмисивни спонгиформни енцефалопатии (2) забранява използването на животински протеини в храните на отглежданите в стопанства животни, с изключение на определени животински протеини от „разширяване обхвата на забраната за храни“. Въпреки разширяване обхвата на забраната за храни много малки количества от животински протеини са открити в ограничен брой проби от храни за животни.
(5)
За целта е необходимо да се разшири понастоящем обхвата на оценката за риска от хранителни вещества, съдържащи ограничени количества от екстракти от месо и кости. Това разширение може също така да отчете и вариациите на риска от остатъчни количества, отлагани в гръбначния стълб, в зависимост от възрастта на животните.
(6)
Мерките, предвидени в настоящото решение, са необходими за усъвършенстването на ветеринарното законодателство на Общността и следователно са достатъчно основание за финансова подкрепа от Общността.
(7)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Комисията гарантира, че настоящата научната дейност по количествената оценка на риска от остатъчни количества от спонгиформна енцефалопатия по говедата (СЕГ) е актуализирана с оглед на новите научни факти и включва в оценката на риска от остатъчни количества от СЕГ и рисковете от хранителни вещества, съдържащи малки количества от екстракти от месо и кости.
Комисията докладва за резултатите от оценката на риска на Постоянния комитет по хранителната верига и здравето на животните.
Член 2
1. При провеждането на мерките, предвидени в член 1, Комисията приема за база методологията, предложена от бившия Научен ръководен комитет по време на неговите заседания от 12 и 13 септември 2002 г.
При необходимост Комисията представя запитване до Европейския орган по безопасност на храните („Органът“) за актуализиране на методологията за оценка на риска.
2. Комисията поканва Органа да окаже техническа помощ и да представи становище по доклада, посочен в член 1.
Член 3
Относно мерките, предвидени съгласно член 1, финансовата подкрепа от Общността не превишава 50 000 EUR.
Член 4
Настоящото решение се прилага от 1 януари 2004 г.
Член 5
Адресати на настоящото решение са държавите-членки.
Съставено в Брюксел на 29 януари 2004 година.

Labels: 0
15
17
6